ভারী বৃষ্টির পূর্বাভাস ছিল। কিন্তু গভীর নিম্নচাপের অভিমুখ বদলে যাওয়ায় বৃহস্পতিবার তেমনটা হয়নি। বৃষ্টি না হলেও একধাক্কায় এদিনের সর্বোচ্চ তাপমাত্রা প্রায় পাঁচ ডিগ্রি নেমে গিয়েছে!
আলিপুর আবহাওয়া দফতর সূত্রের খবর, বঙ্গোপসাগরের উপরে তৈরি হওয়া নিম্নচাপটি ক্রমশ উপকূলের উত্তর-পূর্বে সরে গিয়েছে। ফলে এদিন ‘অকালবর্ষণ’ হয়নি শহরে। তবে সারাদিনই আকাশ মেঘলা ছিল। দফতর সূত্রের খবর, সারাদিন মাত্র ২ মিলিমিটার বৃষ্টি হয়েছে শহরে। আজ, শুক্রবারও কলকাতা-সহ দক্ষিণবঙ্গে বৃষ্টির পূর্বাভাস রয়েছে। এদিন দফতরের অধিকর্তা গণেশকুমার দাস বলেন, ‘‘বুধবারের তুলনায় বৃহস্পতিবার বৃষ্টির বেগ বাড়ার সম্ভাবনা ছিল। কিন্তু গভীর নিম্নচাপটি উপকূল থেকে ক্রমশ দূরে সরে যাওয়ায় তেমনটা হয়নি। তবে শুক্রবারও বৃষ্টির সম্ভাবনা থাকছে।’’
বৃষ্টি না হলেও এদিনের সর্বোচ্চ তাপমাত্রা স্বাভাবিকের থেকে পাঁচ ডিগ্রি নেমে গিয়েছে। বুধবারের সর্বোচ্চ তাপমাত্রা যেখানে ছিল ৩০.৮ ডিগ্রি সেলসিয়াস, সেখানে এদিনের সর্বোচ্চ তাপমাত্রা ছিল ২৫.৩ ডিগ্রি সেলসিয়াস, স্বাভাবিকের থেকে যা পাঁচ ডিগ্রি কম! সর্বনিম্ন তাপমাত্রার যদিও খুব একটা হেরফের হয়নি। এদিনের সর্বনিম্ন তাপমাত্রা ছিল ২১ ডিগ্রি সেলসিয়াস, স্বাভাবিকের থেকে যা এক ডিগ্রি বেশি। বৃষ্টি হলে দিনের তাপমাত্রা যে নামবে, তা আগেই জানিয়েছিল দফতর। দফতরের এক আবহবিজ্ঞানীর কথায়, ‘‘বৃষ্টি হলে দিনের তাপমাত্রা কমার পূর্বাভাস ছিলই। তেমনটাই হয়েছে।’’
এদিন বৃষ্টি তেমন না হলেও চলতি সপ্তাহে সূর্যের দেখা মেলা ভার বলেই জানাচ্ছেন আবহবিজ্ঞানীদের একাংশ। তাঁদের বক্তব্য, সোমবারের আগে আকাশ পরিষ্কার হবে না। গভীর নিম্নচাপের কারণে আকাশ মেঘলাই থাকবে। এক আবহবিজ্ঞানীর কথায়, ‘‘শুক্রবারের পরে বৃষ্টির সম্ভাবনা কমে যাবে। তবে শনি ও রবিবার আকাশ মেঘলা থাকবে। সোমবারের আগে আবহাওয়া পরিষ্কারের সম্ভাবনা নেই।’’